Seekord osales kuus riiki: Norra, Taani, Soome, Läti, Leedu ja Eesti. Edukaimaks osutus Leedu kümne medalivõiduga. Eesti lauatennisistid võitsid seitse medalit.
Väga hästi mängis taas Toomas Vestli, kes Eesti kadettide esinumbrina näitas, mis puust mees ta on. Võistkondlikul turniiril alistasid Eesti kadetid (Toomas Vestli ja Artjom Hiisku) Soome 3-0 ja Leedu II 3-2, kuid kaotasid Norra I-le 2-3. Poolfinaalis tuli vastu võtta kaotus Leedu I võistkonnalt, kuid mängus kolmandale kohale alistati Taani 3-0. Eesti II võistkonnas mänginud Aaro Õismets jäi kaheksandaks.
Kadettide individuaalturniiril said leedulased kolmikvõidu. Vestli jõudis kaheksa hulka, kus tuli vastu võtta kaotus meeskonnakaaslaselt Artjom Hiiskult 2:3, kuid võit 3:0 Mats Hoeli (Norra) üle andis kokkuvõttes 7. koha. Aaro Õismets oli 14.
Nüüd on Toomas Vestlil paar päeva puhkust, siis ootab ees treeninglaager, Balti TOP-10 ja EM Ostravas.